Broj: 711-I-906-P-70/19-05-11

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja u predmetu dužnosnika Tomislava Dereša, zamjenika općinskog načelnika Općine Nova Bukovica,** na 45. sjednici, održanoj 5. travnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Tomislava Dereša, zamjenika općinskog načelnika Općine Nova Bukovica, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom TEMPUS obrt za usluge u vlasništvu dužnosnika, u razdoblju od 21. ožujka 2018.g. do 8. siječnja 2019.g.**
2. **Poziva se dužnosnik Tomislav Dereš da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Tomislav Dereš, povodom obnašanja dužnost zamjenika općinskog načelnika Općine Nova Bukovica, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da su dužnosnici, koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Dužnosnik Tomislav Dereš je dana 28. prosinca 2018.g. podnio Izvješće o imovinskom stanju dužnosnika povodom Promjene. Uvidom u dostavljeno Izvješće, Povjerenstvo je utvrdilo kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako je od 21. ožujka 2018.g. do 21. prosinca 2018.g. zaposlen u obrtu TEMPUS obrt za usluge. Kao OIB za navedeni subjekt upisan je dužnosnikov OIB.

Uvidom u Registar dužnosnika utvrđeno je da dužnosnik Tomislav Dereš dužnost zamjenika općinskog načelnika Općine Nova Bukovica obnaša od 26. svibnja 2017.g.

Uvidom u Obrtni registar utvrđeno je da je pod MBO: 97846651 upisan obrt TEMPUS, obrt za usluge, vl. Tomislav Dereš, Nova Bukovica. Pod podacima o upisima u Obrtni registar navedeno je kako je 21.03.2018. upisan novi obrt i početak obavljanja obrta. Dana 8.1.2019. upisana je odjava obrta. U Izvatku iz Obrtnog registra nije vidljivo da je predmetni obrt imao imenovanog poslovođu.

Uvidom u podatke ISPU sustava Porezne uprave utvrđeno je da je dužnosnik tijekom 2018. i u 2019.g.ostvarivao dohodak samo u Općini Nova Bukovica.

Na traženje Povjerenstva, Općina Nova Bukovica se očitovala dopisom od 23. ožujka 2019.g. u kojem se navodi kako Općina Nova Bukovica nije za vrijeme mandata dužnosnika Tomislava Dereša stupala u poslovne odnose s obrtom TEMPUS u vlasništvu dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa bi stoga upravljanje obrtom uz istovremeno obnašanje dužnosti zamjenika gradonačelnika predstavljalo povredu članka 14. stavak 1. ZSSI-a.

Napominje se da je člankom 28. Zakona o obrtu („Narodne novine“, broj: 143/13.) propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Za obrt TEMPUS u vlasništvu dužnosnika Tomislava Dereša, u Obrtnom registru upisan je podatak da je pretežita djelatnost obrta uslužne djelatnosti uređenja i održavanja krajolika. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe. Obrtni registar je, sukladno članku 13. stavku 1. Zakona o obrtu, javna knjiga te se podaci upisani u istom registru smatraju točnim i istinitim.

Slijedom navedenog, iz gore navedenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnika Tomislava Dereša, koja proizlazi iz istovremenog obnašanja dužnosti zamjenika općinskog načelnika Općine Nova Bukovica te obavljanja poslova upravljanja u obrtu TUMPUS, obrt za usluge, u vlasništvu dužnosnika, u razdoblju od upisa obrta 21. ožujka 2018.g. do odjave obrta 8. siječnja 2019.g. te je donijelo odluku kao u točki I. izreke ovog akta.

Povjerenstvo će u predmetnom postupku utvrditi je li dužnosnik počinio povredu navedene odredbe ZSSI-a i u kojem razdoblju je povreda počinjena.

Poziva se dužnosnik Tomislav Dereš da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka, kao i na ostale navode iz obrazloženja ove odluke.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Dereš, elektroničkom dostavom
2. Objava na internetskoj stranici Povjerenstva
3. Pismohrana